มันนี่ทูเดย์
บสย.ตั้ง &#8216;นิธิศ&#8217; เป็นเอ็มดี
23 ธ.ค. 2558

บสย.ตั้ง ‘นิธิศ’ เป็นเอ็มดี
พ.อ.ประเสริฐ ชูแสง ประธานกรรมการบริหาร บรรษัทประกันสินเชื่ออุตสาหกรรมขนาดย่อม (บสย.) เปิดเผยว่า คณะกรรมการ บสย.โดยความเห็นชอบจากกระทรวงการคลัง ได้มีมติแต่งตั้งนายนิธิศ มนุญพร ดำรงตำแหน่ง กรรมการและผู้จัดการทั่วไป เริ่มปฏิบัติหน้าที่ตั้งแต่วันที่ 1 ม.ค. 2559 โดยก่อนหน้านี้ นายนิธิศเคยเป็นรองกรรมการผู้จัดการใหญ่ บริษัท ทิพยประกันชีวิต 
ทริสชี้เครดิตธนชาตไม่กระทบ
บริษัท ทริส เรทติ้ง เปิดเผยว่า อันดับเครดิตของธนาคารธนชาตจะไม่ได้รับผลกระทบจากการถอนการลงทุนที่อาจเกิดขึ้นของผู้ถือหุ้นหลักของธนาคารรายหนึ่ง คือ ธนาคารโนวาสโกเทีย (บีเอ็นเอส) เนื่องจากตั้งแต่ปี 2550 ที่บีเอ็นเอสเข้าถือหุ้นธนาคารธนชาตได้นำประสบการณ์และความชำนาญมาพัฒนากระบวนการทำงานและบริหารความเสี่ยง ซึ่งความช่วยเหลือดังกล่าวได้หลอมรวมจนเป็นส่วนหนึ่งของการดำเนินงานของธนาคารธนชาตแล้ว โดยธนาคารธนชาตจะยังคงดำเนินธุรกิจต่อไปได้หลังจากบีเอ็นเอสถอนการลงทุน ทั้งนี้ ทริส เรทติ้งจะยังคงติดตามการเปลี่ยนแปลงโครงสร้างการถือหุ้นของธนาคารธนชาต รวมถึงผลกระทบที่อาจเกิดขึ้นในระยะกลางถึงระยะยาวต่อไป
บัญชีกลางติดตามเบิกจ่ายงบ
นายมนัส แจ่มเวหา อธิบดีกรมบัญชีกลาง เปิดเผยว่า จากการลงพื้นที่และหารือร่วมกับสำนักงานคลังเขต 6 เพื่อติดตามความก้าวหน้าการเบิกจ่ายเงินตามนโยบายของรัฐบาล ส่วนใหญ่พบปัญหาในโครงการตำบลละ 5 ล้านบาท คือ เจ้าหน้าที่ปฏิบัติงานมีไม่เพียงพอ ซึ่งคณะกรรมการว่าด้วยการพัสดุ (กวพ.) ได้ผ่อนคลายโดยยกเว้นให้เจ้าหน้าที่ภายนอกหน่วยงานเข้าสนับสนุนการทำงาน เพื่อให้การจัดซื้อจัดจ้างมีความคล่องตัว สะดวกรวดเร็ว